Socialdemokratiet havde ellers planlagt at åbne nyrenoverede lokaler i det centrale Aalborg i morgen, tirsdag, men nu er hele projektet udskudt. Det sker efter, at TV2 Nord har stillet spørgsmål til kontorets placering i forhold til lokalplanen for området. Det er lokalplan 10-058, der gælder for Boulevarden. Her står der, at lokaler i kældre og stueetage kun må anvendes til butikker, butikker med værksted, hotel eller restaurant, rekreative formål eller tekniske anlæg. - Vi aflyser indvielsen, efter vi er blevet gjort opmærksom på, at der muligvis er uoverensstemmelse med lokalplanen for området, og det skal naturligvis undersøges. Vi ønsker selvfølgelig ikke at komme på kant med hverken lokalplan eller anden lovgivning, siger fællesledelsesformand for Socialdemokratiet i Aalborg, Jens L. Pedersen til TV2 Nord. Han understreger, at man har handlet i god tro. Lokalplanen for Boulevarden blev vedtaget af byrådet i Aalborg i 2005. Samtlige socialdemokrater stemte for. Planen skulle sikre en aktiv strøggade med et godt handelsliv med masser af butikker. Det er firmaet Nordicals, som har stået for lejekontrakten, firmaet oplyser, man nu vil undersøge sagen. - Vi har ingen yderligere kommentarer, siger Mads Jespersen fra Nordicals. Frisøren på den anden side af gaden det ny partikontor er skuffet - efter i lang at have holdt øje med, hvem der mon det er, der flytter ind. - Jeg havde bare forventet, at der kom en levende butik, som kunne være med til at understøtte de andre forretninger her i gaden, siger frisør Joan Thykær. Socialdemokratiets nye parti partikontor på Boulevarden 40 skulle efter planen være indviet i morgen eftermiddag, hvor borgmester Thomas Kastrup- Larsen var inviteret til at klippe den røde snor. Herunder kan du se indslaget fra mandag aften, hvori de omkringliggende butikker stiller spørgsmål ved, om det er i orden, at et parti og ikke en forretning eller en café driver virksomhed i butikslokalerne.

Referat:
Socialdemokratiet i Aalborg aflyser nu en planlagt åbning af partiets nye kontor på Boulevarden i Aalborg.